જ્યારે રશિયાએ વર્લ્ડ કપની યજમાની માટે દાવેદારી રજૂ કરી હતી ત્યારે તે ઘણી મજબૂત ટીમ હતી અને તે 2008ની યુરોપિયન ચેમ્પિયનશિપની સેમિફાઈનલમાં પહોંચી હતી. જોકે, હવે સમય બદલાઈ ગયો છે. તે 32 ટીમમાં ઘણો નીચો ક્રમાંક ધરાવે છે. 2008થી તે કોઈ પણ ટુર્નામેન્ટમાં ગ્રૂપ સ્ટેજ પાર કરી શક્યું નથી. જોકે, યજમાન હોવાના નાતે તે ક્વાર્ટર ફાઈનલ કે સેમિફાઈનલમાં પહોંચવાનો દાવો કરી રહ્યું છે. જોકે, ટીમમાં કોચ અને ખેલાડીઓ વચ્ચે વિવાદો હોવાની વાત સામે આવી છે. 2016માં ફ્રાન્સમાં રમાયેલા યુરો કપમાં રશિયન સમર્થકોએ હિંસા આચરીને રશિયાની પ્રતિષ્ઠાને ધક્કો પહોંચાડ્યો હતો.